Gautengse gesondheidsdepartement onderbestee R631 miljoenArgieffoto (Foto: StockSnap, Pixabay) Ten spyte van enorme agterstande en gebrekkige dienslewering, het die Gautengse gesondheidsdepartement R631,4 miljoen van sy begroting vir die 2018-’19-boekjaar onderbestee. Die bedrag het tydens ŉ vergadering van die Gautengse wetgewer se gesondheidskomitee aan die lig gekom, het Jack Bloom, ŉ DA-lid van die Gautengse provinsiale wetgewer, gesê. Die grootste sondaar was die distriksgesondheidsdienste, wat R823 miljoen rand onderbestee het en dit verduidelik het as “weens vertragings in die vrystel van betalings”. Hoewel talle hospitale sukkel met stukkende toerusting, is R504 miljoen onderbestee aan masjinerie en toerusting, het Bloom gesê. Die nooddienste het versuim om R153 miljoen te bestee weens “die vertraging in die vul van vakante poste, asook die vrystel van betaling aan vlootdienste”. Ander dele van die begroting is egter hopeloos oorskry, wat dui op swak finansiële dissipline, het Bloom gesê. “Provinsiale en sentrale hospitale het R703 miljoen oorbestee en altesaam R283 miljoen is aan administrasie oorbestee weens eise teen die staat wat betaal moes word.” Bloom sê die nuwe Gautengse LUR vir gesondheid, Bandile Masuku, moet verseker vanjaar se begroting van R50,8 miljard word doeltreffend aangewend, sodat gehalte gesondheidsorg in die provinsie gelewer kan word.